ນະຄອນຫລວງວຽງຈັນ ຮ່ວມກັບກະຊວງສຶກສາທິການ ແລະ ກິລາ ຈັດກິດຈະກຳອອກກຳລັງກາຍຍະບໍລິຫານ ເພື່ອສະເຫລີມ ສະຫລອງ ວັນສ້າງຕັ້ງກິລາ-ກາຍຍະກຳ ແຫ່ງຊາດລາວ ຄົບຮອບ 47 ປີ (13 ກໍລະກົດ 1966 ຫາ 13 ກໍລະກົດ 2013) ໂດຍ ມີມວນຊົນຊາວນະຄອນຫລວງວຽງຈັນ ລວມທັງແຂກທັງພາຍ ແລະ ຕ່າງປະເທດ ຈຳນວນ ຫລາຍພັນຄົນ ເຂົ້າຮ່ວມກິດຈະກຳ.
ກິດຈະກຳອອກກຳລັງກາຍດັ່ງກ່າວ ໄດ້ຈັດຂຶ້ນ ໃນຕອນ ເຊົ້າ ວັນທີ 13 ກໍລະກົດ ຜ່ານມາ ທີ່ເດີ່ນ ພຣະທາດຫລວງວຽງຈັນ, ໂດຍເປັນກຽດເຂົ້າຮ່ວມຂອງ ທ່ານ ທອງສິງ ທຳມະວົງ ນາ ຍົກ ລັດ ຖະ ມົນຕີແຫ່ງ ສ.ປ.ປ ລາວ, ທ່ານ ດຣ. ພັນຄຳ ວິພາວັນ ລັດຖະມົນຕີວ່າການກະຊວງສຶກສາທິການ ແລະ ກິລາ ແລະ ທ່ານ ສຸກັນ ມະຫາລາດ ເຈົ້າຄອງນະຄອນຫລວງ ວຽງຈັນ, ມີບັນດາ ທ່ານ ລັດຖະມົນຕີຊ່ວຍວ່າການກະຊວງ ສສກ ພ້ອມດ້ວຍ ຊາວນະຄອນຫລວງ ຫລາຍພັນຄົນ ເຂົ້າຮ່ວມ.
ໂອກາດນີ້, ທ່ານ ສຸກັນ ມະຫາລາດ ກ່າວວ່າ: ຕະຫລອດໄລຍະຜ່ານມາ ພັກ-ລັດຖະບານ ໄດ້ໃຫ້ຄວາມສຳຄັນ ແລະ ຕີ ລາຄາສູງ ຕໍ່ວຽກງານກິລາ-ກາຍຍະກຳ, ໂດຍວຽກ ງານກິລາ-ກາຍຍະກຳ ຂອງລາວ ໄດ້ຈັດຕັ້ງເຄື່ອນໄຫວ ມາດົນນານ ແລ້ວ, ໄດ້ເຄື່ອນໄຫວ ຕິດພັນ ໄປຄຽງຄູ່ ກັບ ຂະບວນການຕໍ່ສູ້ ປົດປ່ອຍຊາດ, ປົກປັກຮັກສາ ແລະ ສ້າງສາພັດທະນາ ປະເທດຊາດ ລວມ ທັງ ການປະຕິບັດແນວທາງການຕ່າງປະເທດ ອັນສະເໝີຕົ້ນສະ ເໝີປາຍ ຂອງພັກ-ລັດ ຖະບານ ຂອງພວກເຮົາຄື ແນວທາງສັນຕິພາບ, ມິດຕະພາບ ແລະ ການຮ່ວມມືພັດທະນາ.
ນອກນັ້ນ, ວຽກງານກິລາ-ກາຍຍະກຳ ຍັງເປັນວຽກໜຶ່ງທີ່ເຄື່ອນໄຫວຄຽງຄູ່ກັບການ ເຕີບໃຫຍ່ ຂະຫຍາຍຕົວ ທາງດ້ານ ເສດ ຖະກິດ-ສັງຄົມຂອງປະເທດຊາດ ແລະ ຍັງເປັນໜຶ່ງ ໃນວຽກງານ ພັດ ທະນາ ຊັບພະຍາກອນມະນຸດ, ສ້າງ ຊາວ ໜຸ່ມ ເຍົາວະຊົນ ໃຫ້ມີສຸຂະພາບ ແຂງແຮງ, ມີພາລະນາໄມສົມບູນ, ມີສະຕິປັນຍາສະຫລາດຫລັກແຫລມ ແລະ ຫ່າງໄກ ຈາກ ສິ່ງເສບຕິດ.
ທ່ານ ເຈົ້າຄອງ ນະຄອນຫລວງວຽງຈັນ ກ່າວອີກວ່າ: ວັນກຳເນີດ ແລະ ສະເຫລີມ ສະຫລອງ ວັນ ກິລາ-ກາຍຍະກຳ ແຫ່ງ ຊາດ ລາວ ປີນີ້ ຍັງແມ່ນພໍດີຖືກກັບວັນຄ້າຍວັນເກີດ ຂອງ ທ່ານ ປະທານ ສຸພາ ນຸວົງ ຜູ້ນຳທີ່ແສນເຄົາລົບຮັກ ຄົບຮອບ 104 ປີ (13 ກໍລະກົດ 1909 ຫາ 13 ກໍລະກົດ 2013) ແລະ ກົງກັບວັນປ່ອຍປາ ກໍຄືວັນອະນຸລັກສັດປ່າ-ສັດນ້ຳ ແຫ່ງ ຊາດ. ສະນັ້ນ, ຍ້ອນເຫັນ ໄດ້ຄວາມໝາຍ ຄວາມສຳຄັນ ຂອງວັນກຳເນີດກິລາ-ກາຍຍະກຳແຫ່ງຊາດລາວ ໃນນາມ ຄະນະ ຈັດຕັ້ງ ກິດຈະກຳລະນຶກ ວັນຄ້າຍວັນສ້າງຕັ້ງກິລາ-ກາຍຍະກຳ ຂອງລາວ ກໍຄືໃນາມ ອົງການປົກຄອງນະຄອນຫລວງ ວຽງຈັນ ຈິ່ງຮຽກຮ້ອງ ໃຫ້ ທຸກພາກສ່ວນ ຈົ່ງສືບຕໍ່ໃຫ້ການນຳພາ, ຊຸກຍູ້, ຊ່ວຍເຫລືອ ສ້າງເງື່ອນໄຂ ໃຫ້ວຽກງານດັ່ງ ກ່າວ ເຕີບໃຫຍ່ ຂະຫຍາຍຕົວຂຶ້ນຢ່າງບໍ່ຢຸດຢັ້ງ.